জুটির যুগের সঙ্গে এখনকার একটা বড় তফাৎ হলো কাহিনির ধারা। পঞ্চাশ দশক থেকে গত শতাব্দীর শেষ ভাগ পর্যন্ত ছবির কাহিনিতে সমান গুরুত্ব পেয়েছেন নায়ক-নায়িকা। উত্তম-সুচিত্রা বা রাজ্জাক-শাবানা প্রতিটি ছবিতেই প্রায় সমান সমান গুরুত্ব পেয়েছেন। একজনকে বাদ দিয়ে অন্যজনকে কল্পনা করতে পারেননি দর্শক। এখন গুরুত্ব পায় একজন। নায়ক নতুবা নায়িকা। এককভাবে নায়ক নায়িকাদের পর্দায় দেব-দেবীর ইমেইজ নিয়ে দীর্ঘদিন টিকে থাকাও প্রায় দুঃসাধ্য। আবার এটাও বাস্তব যে, নবাগতদের ঢল অল্পদিনের মধ্যেই একটা পরিবর্তন নিয়ে আসে। কিন্তু কেউ দীর্ঘ সময় টিকে থাকতে পারেন না প্রভাব নিয়ে। আশির দশক পর্যন্ত যোগ্য নবাগত নায়িকার আগমন ছিল সীমিত। পুরনোরা তাই টিকে যেতেন দীর্ঘদিন। মুম্বাইয়ের ধর্মেন্দ্র-হেমা মালিনী বা শ্রীদেবী-জিতেন্দ্র জুটি এর একটা বড় দৃষ্টান্ত। ঢাকায় রাজ্জাক-শাবানার বেলায়ও একই কথা প্রযোজ্য। রাজ্জাক ছাড়া শাবানা কিংবা শাবানা ছাড়া রাজ্জাক ছিলেন যেন অসম্পূর্ণ এক আইডল।